รัฐบาลไทย-ข่าวทำเนียบรัฐบาล-“บิ๊กอู๋” เปิดศูนย์สวัสดิการฯ พัฒนาการบุตรของบุคลากรกระทรวงแรงงาน ย้ำ สร้างความเข้มแข็งจากภายใน และจะไม่ทิ้งใครไว้ข้างหลัง
วันพฤหัสบดีที่ 10 พฤษภาคม 2561
“บิ๊กอู๋” เปิดศูนย์สวัสดิการฯ พัฒนาการบุตรของบุคลากรกระทรวงแรงงาน ย้ํา สร้างความเข้มแข็งจากภายใน และจะไม่ทิ้งใครไว้ข้างหลัง
รมว.แรงงาน เปิดศูนย์สวัสดิการส่งเสริมพัฒนาการบุตรของบุคลากรกระทรวงแรงงานอย่างเป็นทางการ สร้างขวัญและกําลังใจ ช่วยแบ่งเบาภาระในการดูแลบุตรช่วงปฏิบัติงาน พร้อมส่งเสริมการพัฒนาการทั้งด้านร่างกาย จิตใจ อารมณ์ และสติปัญญา
รมว.แรงงาน เปิดศูนย์สวัสดิการส่งเสริมพัฒนาการบุตรของบุคลากรกระทรวงแรงงานอย่างเป็นทางการ สร้างขวัญและกําลังใจ ช่วยแบ่งเบาภาระในการดูแลบุตรช่วงปฏิบัติงาน พร้อมส่งเสริมการพัฒนาการทั้งด้านร่างกาย จิตใจ อารมณ์ และสติปัญญา ตามปณิธาน สร้างความเข้มแข็งจากภายในและจะไม่ทิ้งใครไว้ข้างหลัง
วันนี้ (10 พ.ค.61) พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงานเป็นประธานในพิธีเปิด“ศูนย์สวัสดิการส่งเสริมพัฒนาการบุตรของบุคลากรกระทรวงแรงงาน”(MOL Child Development Center) ซึ่งตั้งอยู่ที่บริเวณ ชั้น 1 อาคารกระทรวงแรงงาน โดยศูนย์ฯ ดังกล่าวเริ่มดําเนินการเปิดให้บริการในระยะแรก ตั้งแต่วันที่ 9 เมษายนที่ผ่านมาโดยให้บริการรับเลี้ยงบุตร-หลานของบุคลากรในสังกัดกระทรวงแรงงานที่อยู่ในวัยเรียน (อายุระหว่าง 4-12 ปี) ในทุกวันทําการ ตั้งแต่เวลา 09.00-17.00 น.เพื่อเป็นการแบ่งเบาภาระการเลี้ยงดูบุตร-หลานในระหว่างปิดภาคเรียน ทั้งนี้ ในระยะแรก มีบุคลากรในสังกัดกระทรวงแรงงานให้ความสนใจและส่งใบสมัครเพื่อใช้บริการ จํานวนทั้งสิ้น 33 คน ได้แก่ บุตร-หลานของบุคลากรในสังกัดสํานักงานปลัดกระทรวงแรงงาน 14 คน กรมการจัดหางาน 12 คน กรมสวัสดิการและคุ้มครองแรงงาน 3 คน กรมพัฒนาฝีมือแรงงาน 2 คน และสํานักงานประกันสังคม 2 คน เป็นต้น
พล.ต.อ.อดุลย์ฯ กล่าวอีกว่า “ในระยะต่อไปกระทรวงแรงงานจะเปิดให้บริการรับเลี้ยงบุตร-หลานของบุคลากรในสังกัดกระทรวงแรงงาน โดยแบ่งช่วงอายุเป็น 2 ช่วง คือ 1) เด็กเนอสเซอรี่ (อายุ 2.5 ปีจนถึงอายุครบเข้าอนุบาล) ตั้งแต่เวลา 09.00 – 17.00 น. 2) เด็กวัยเรียน (อนุบาล – ป. 6) ตั้งแต่เวลาเลิกเรียน - 17.30 น. โดยกระทรวงแรงงานได้จัดจ้างครูผู้มีประสบการณ์ด้านการสอนกว่า 15 ปี คอยดูแล จํานวน 1 คน นอกจากนี้ ยังจัดสวัสดิการเพื่อเสริมสร้างพัฒนาการเด็กอีกมากมาย อาทิ จัดอาหารว่างและเครื่องดื่มสําหรับบุตร-หลาน จํานวน 2 มื้อ มื้อเช้าและบ่ายจัดมุมการเรียนรู้ตามพัฒนาการและความสนใจของเด็ก พร้อมจัดห้องนอนสําหรับเด็กเล็กที่ต้องการพักผ่อนในตอนกลางวัน รวมทั้งมีตารางการเรียนและการทํากิจกรรมประจําวัน เพื่อกําหนดกฎระเบียบและกติกาของการอยู่ร่วมกันในสังคม เนื่องจากเด็กในช่วงแรกเกิด - 6 ขวบเป็นช่วงที่ดีที่สุดในการสร้างพัฒนาการ พร้อมทั้งมีมาตรการรักษาความปลอดภัยอีกด้วย ในอนาคตได้วางแผนจะยกระดับสวัสดิการอื่นๆ สําหรับบุคลากรต่อไป อาทิ ศูนย์อาหาร ที่พักอาศัยบริเวณกระทรวงฯ และสถานที่ออกกําลังกายสําหรับบุคลากรกระทรวงแรงงาน เป็นต้น
ด.ญ.ชนิษา สุขสวัสดิ์ บุตรของนางณัฐณิชา สุขสวัสดิ์ บุคลากรสังกัดสํานักปลัดกระทรวงแรงงาน ให้สัมภาษณ์ว่า “รู้สึกดีใจที่มีศูนย์ฯ นี้ขึ้นมา เพราะว่าจะได้ไม่ต้องเป็นภาระพ่อกับแม่ พ่อกับแม่จะได้ทํางาน และรู้สึกสนุกมาก คุณครูก็ใจดี เพื่อนๆก็นิสัยดีเป็นมิตรกันทุกคนเลย”
ด้าน ด.ญ.ณัฏฐณิชา วิชัยสืบ บุตรของนางกฤษดา วิชัยสืบ บุคลากรสังกัดสํานักปลัดกระทรวงแรงงาน ให้สัมภาษณ์ว่า “รู้สึกดีใจและก็รู้สึกชอบที่นี่ เพราะก่อนหน้านี้เวลามากับคุณแม่จะต้องไปอยู่ในห้องสมุด ทําให้รู้สึกเบื่อ แต่พอมีศูนย์ฯ นี้ ก็มีเพื่อนๆ เยอะขึ้น มีกิจกรรมดีๆ ให้ทําหลายกิจกรรม”
สําหรับศูนย์สวัสดิการส่งเสริมพัฒนาการบุตรของบุคลากรกระทรวงแรงงานแห่งนี้เป็นไปตามบันทึกข้อตกลงความร่วมมือการดําเนินการโครงการศูนย์เลี้ยงเด็กเพื่อผู้ใช้แรงงานในสถานประกอบกิจการและชุมชน โดยความร่วมมือระหว่างกระทรวงแรงงาน กระทรวงการพัฒนาสังคมและความมั่นคงของมนุษย์ กระทรวงมหาดไทย กระทรวงศึกษาธิการ และกระทรวงสาธารณสุขซึ่งได้จัดตั้งขึ้นเพื่อให้สอดคล้องกับ ยุทธศาสตร์ชาติ 20 ปี และแผนพัฒนาเศรษฐกิจและสังคมแห่งชาติ ฉบับที่ 12 ที่ให้ความสําคัญกับการพัฒนาทุนมนุษย์ทุกช่วงวัยให้มีทักษะ ความรู้ และความสามารถเพิ่มขึ้นอันนําไปสู่สังคมที่เข้มแข็ง และประเทศมีการพัฒนาอย่างยั่งยืนต่อไป
------------------------------------
กลุ่มงานโฆษกและการข่าว/กองเผยแพร่และประชาสัมพันธ์/ณัฏฐภัทร์ ชื่นเอี่ยม – ข่าว/สมภพ ศีลบุตร – ภาพ/
10 พฤษภาคม 2561